Folketing
2012-04-10

Jeg er ikke i tvivl om, at der er et spørgsmål om temperamentsforskel. Det tror jeg sagtens der kan være. For nu bliver det den sædvanlige medicin, der igen bliver trukket ud af skabet, nemlig det her med, at man skal sætte kraftigere ind over for dem, der gør det. Ja, det er så det, politiforligets partier så gerne vil gøre på en række områder. Det er derfor, de handlende i København klager over, at de ikke kan få hjælp med alle de her tyve, de har, fordi man prioriterer alt for meget vrøvl i stedet for at tage sig af den egentlige, vigtige kriminalitet, hvilket man kan læse om i Berlingske Tidende i dag. Når det så er sagt, er det jo ret principielt, at hvis det nu er sådan, at vi ved, at der er en del unge mennesker, som alligevel gør det her, hvorfor så ikke få ordnede forhold? Hvorfor ikke sørge for, at de kan få ordentlig undervisning, så det kan foregå på en fornuftig måde?